Ruben Stiller

**Ruben Olavi Stiller** (s. 28. heinäkuuta 1961 Nummi) on suomalainen toimittaja. Hänet tunnetaan monista radio- ja televisio-ohjelmista.

Näkyvimmän työnsä Stiller on tehnyt televisio-ohjelmien parissa toimien juontajana muun muassa musiikkiohjelmassa *[[Levyraati]]* ja Joonas Hytösen kanssa keskusteluohjelmassa *[[Ruben & Joonas]]* (2004–2007). Kesäkuussa 2007 tuotantoyhtiö Moskito Television irtisanoi Stillerin. Vuoden 2009 alusta kevääseen 2017 hän juonsi ja toimitti Ylellä *[[Pressiklubi (televisio-ohjelma)|Pressiklubi]]*-keskusteluohjelmaa.

Stiller on tunnettu persoonallisesta tyylistään. Tyylin ominaispiirteiksi voidaan mainita huutava puhe, ironia, suorapuheisuus ja provokatiivisuus. Hänen värikäs kolumninsa pääsi vuonna 2018 äidinkielen ylioppilaskokeen materiaaliksi. Lisäksi Stillerin kolumnien kielenkäytöstä ja kerronnasta on tehty kaksi pro gradu -tutkielmaa.

## Elämä ja teot
Stiller on sanonut olevansa ”sekoitus suomenruotsalaisuutta, pohjalaisuutta ja juutalaisuutta”. Hänen äitinsä oli Terttu (o.s. *Mansikka-aho*, 1934–1985) Etelä-Pohjanmaalta ja isänsä suomenruotsalainen ja -juutalainen hammaslääkäri Hirsch Stiller (1913–1988), jonka isä oli elokuvaohjaaja Mauritz Stillerin veli, yrittäjä Abraham Stiller.

Stillerin mediaura alkoi Image-lehdessä vapaana toimittajana vuonna 1985. Radiouransa Stiller aloitti Radio Cityssä vuonna 1987, jossa hän työskenteli reilun 3 vuoden ajan ja nousi valtakunnalliseen julkisuuteen. 1991–93 Stiller työskenteli Radiomafian juontajana. Vuonna 1993 hän aiheutti kohua nimitettyään Radiomafian lähetyksessä keskustalaista Yleisradion alue- ja uutisyksikön johtajaa Tapio Siikalaa ”kökkötraktoriksi”. Stiller hyllytettiin kolmeksi kuukaudeksi, mutta tuona aikana hän ilmaantui kielloista huolimatta suoriin lähetyksiin, minkä seurauksena hänet irtisanottiin Yleisradion palveluksesta.

Radiomafian jälkeen Stiller ansioitui lukuisten televisio-ohjelmien juontajana. Ohjelmia olivat *[[Anteeksi kuinka?]]* (1993–1999), *[[Stiller (televisio-ohjelma)|Stiller]]* (1998–2001), *[[R-Studio]]* (2002–2003), *[[Sunnuntaikomitea]]* (2003), *[[Levyraati]]* (2003–2005), *[[Ruben & Joonas]]* (2004–2007) ja *[[Pressiklubi (televisio-ohjelma)|Pressiklubi]]* (2009–2017).

Stillerillä oli vuonna 2016 merkittävä osa Juha Sipilän ja Yleisradion toimintaa koskevassa kohussa. Hän sai Yleltä varoituksen, joka peruttiin myöhemmin. Stiller jäi sairauslomalle joulukuun alussa ja palasi *Pressiklubiin* tammikuun puolessa välissä. Helmikuussa 2017 Stiller ilmoitti jättävänsä *Pressiklubin*. Helmikuusta 2018 alkaen hän on juontanut Yle Puheessa omalla nimellään kulkevaa keskusteluohjelmaa.

Televisio- ja radiotöidensä lisäksi Stiller on kirjoittanut kirjan *Suomi-Finland* (Teos, 2006). Stiller oli eduskuntavaaleissa 1995 SDP:n ehdokkaana Helsingin vaalipiirissä saaden 2&nbsp;754 ääntä. Vuoden 2000 presidentinvaalissa hän oli Tarja Halosen kannattaja ja vuoden 2006 presidentinvaalissa hän kannatti näkyvästi kokoomuksen Sauli Niinistöä.

Vuonna 2022 hän tekee Yleisradiossa omaa viikoittaista radio-ohjelmaansa, jonka lisäksi hän toimii vakiokommentaattorina mediakriittisessä *[[Viimeinen sana]]* -tv-ohjelmassa ja Radio Suomen *[[Pyöreä pöytä (radio-ohjelma)|Pyöreässä pöydässä]].* 

Stiller ilmoitti tammikuussa 2025 jäävänsä saman vuoden syksyllä eläkkeelle Yleisradiosta.

## TV-ohjelmia
* *[[Anteeksi kuinka?]]* (1990-luku)
* *[[Stiller (televisio-ohjelma)|Stiller]]* (1998–2001)
* *R-Studio* (2002–2003)
* *Sunnuntaikomitea* (2003)
* *[[Levyraati]]* (2003–2005)
* *[[Ruben & Joonas]]* (2004–2007)
* *[[Pressiklubi (televisio-ohjelma)|Pressiklubi]]* (2009–2017)

## Lähteet

## Kirjallisuutta
* 

## Aiheesta muualla
* Ruben Stiller Teoksen sivuilla 
* Yle Elävä arkisto: Ruben Stiller Nybergin vieraana
* Yle Elävä arkisto: Stiller – lopullinen valinta
* Huttunen, Elsi: Narrin rooliin pottuuntunut Ruben tunnustaa: Teen talk show’ta vain rahasta Oulun ylioppilaslehti 8/2006.